ธปท.ชี้เงินทุนไหลออกไม่น่าห่วง
ผู้ว่าการ ธปท.ชี้ไม่ห่วงเงินทุนไหลออก เหตุเข้ามาเยอะแต่ไหลออกไปบ้าง ตามปัจจัยไทยและสหรัฐฯ
10 มิ.ย. 2556

ผู้ว่าการ ธปท.ชี้ไม่ห่วงเงินทุนไหลออก เหตุเข้ามาเยอะแต่ไหลออกไปบ้าง ตามปัจจัยไทยและสหรัฐฯ
นายประสาร ไตรรัตร์วรกุล ผู้ว่าการธนาคารแห่งประเทศไทย(ธปท.) เปิดเผยว่า ขณะนี้ยังไม่ห่วงภาวะเงินทุนต่างชาติไหลออกจากประเทศไทยมากนัก แม้จะมีเงินจากนักลงทุนต่างชาติขายออกจากตลาดหุ้นและตลาดพันธบัตรไทยจำนวนมากในช่วงสัปดาห์ที่ผ่านมาก็ตาม เนื่องจากเงินทุนที่ไหลออกไปจากประเทศไทยจริงๆนังมีจำนวนไม่มาก
"ถามว่าเงินไหลออกไปเยอะห่วงหรือไม่ มองว่าเงินเคยเข้ามาเยอะเวลาออกอาจจะออกเยอะ เพราะมีปัจจัยจากข่าวของสหรัฐฯและไทยเรา แต่ที่ดูเงินที่ขายหุ้นและบอนด์ออกนอกประเทศไทยจริงๆมีไม่มาก แต่ก็มีบ้าง" นายประสารกล่าว
ทั้งนี้ ก่อนหน้านี้เงินทุนต่างชาติไหลออกจากตลาดหุ้นและพันธบัตรไทยอย่างต่อเนื่อง เนื่องจากมีข่าวเศรษฐกิจสหรัฐฯฟื้นตัวดีขึ้นทำให้อาจจะปรับลดการทำมาตรการอัดฉีดเงินหรือคิวอีลงจากปัจจุบัน บวกกับเศรษฐกิจไทยถูกบั่นทอนความน่าเชื่อถือจากโครงการรับจำนำข้าวจนอาจกระทบฐานะการคลังในอนาคต กระทั่งสถาบันจัดอันดับมูดี้ส์อาจปรับลดเครดิตประเทศไทยลง ภาวะดังกล่าวทำให้ค่าเงินบาทอ่อนค่าลงต่อเนื่อง ช่วงเช้าวันนี้เปิดตลาดที่ระดับ 39.64/66 บาทต่อเหรียญสหรัฐฯ มีแนวโน้มอ่อนค่าลงตามสกุลในภูมิภาค โดยเงินบาทตั้งแต่ต้นปีถึงปัจจุบันอ่อนค่าลง 1% ยังอ่อนค่าน้อยกว่าประเทศเพื่อนบ้าน